Nordjyllands Politi efterlyste tidligere borgere, der kender identiteten på en cirka 10-årig dreng i Brønderslev. Drengen er nu genforenet med faren.

Drengen har været i politiets varetægt siden klokken 8.40 fredag morgen. En politipatrulje fandt ham på Teglværksvej i Brønderslev, efter en henvendelse fra en borger, der havde set ham stå på gaden. Drengen, der er 11 år, er udviklingshæmmet, og derfor kunne han ikke selv fortælle, hvor han boede henne. Efter et par timer i patruljebilen, dukkede drengens far op. Han var selv ude at lede efter sin søn, der altså på egen hånd havde begivet sig ud om morgenen.